রবিবেলার ভরদুপুর। স্ত্রী এবং সঙ্গীদের নিয়ে পরমানন্দে বিরিয়ানি খাচ্ছেন আমেরিকার কনসাল জেনারেল ক্রেগ এল হল। ব্যারাকপুর স্টেশনের অদূরে ‘দাদা-বৌদি’র হোটেলে এই দৃশ্য দেখে রীতিমতো হকচকিয়ে গেলেন স্থানীয় লোকজন।
অবাক হওয়ারই তো কথা! খোদ আমেরিকার কনসাল জেনারেল কলকাতা থেকে ট্রেনে চেপে এসে নেমেছেন ব্যারাকপুর স্টেশনে। যদিও প্রথমে আঁচই করা যায়নি তিনি কে? স্টেশন চত্বরে পুলিশি তৎপরতায় বোঝা গেল তাঁর পরিচয়। 
কিন্তু কেন লোকাল ট্রেনে চেপে এলেন ক্রেগ? পরে জানা গেল, ‘দাদা-বৌদি’র বিরিয়ানি খেতেই আচমকা আবির্ভাব সপার্ষদ কনসাল জেনারেলের। হোটেলের মধ্যে এঁদের দেখে সাময়িক হতচকিত হয়ে গেলেন চাকদহের দেবাশিস সাহা। তিনিও ওই সময় বিরিয়ানি খাচ্ছিলেন অন্য টেবিলে বসে। তাঁর কথায়, ‘‘দেখলাম এক সাহেব এলেন। পরে জানতে পারলাম তিনি ভিআইপি।’’ 
‘দাদা-বৌদি’র হোটেলের অবশ্য এখন দু’টি ঠেক। একটি নতুন। তবে টিনের শেড দেওয়া পুরনোটিতেই ঢুকলেন ক্রেগ। সেখানে তাঁকে পুষ্পস্তবকে স্বাগত জানান হোটেলের অন্যতম কর্ণধার সঞ্জীব সাহা। 
হোটেল সূত্রের খবর, মাটন কাবাবের সঙ্গে চেটেপুটে মাটন বিরিয়ানির রসনা উপভোগ করেন কনসাল জেনারেল। এদিন তাঁর পাতে ফিশ ফিঙ্গারও ছিল। এদিন হোটেলের কর্মীদের সঙ্গেও দেদার ছবি তুলতে দেখা যায় তাঁকে। এমনকী, বিরিয়ানি রান্নার প্রণালীও ক্যামেরাবন্দি করেছেন তিনি। 
হোটেলের কর্ণধার সঞ্জীবের দাবি, ‘‘বিরিয়ানির ভূয়সী প্রশংসা করেছেন ক্রেগ। এমনকী, তিনি যে খেয়ে আপ্লুত তাও জানিয়েছেন। ওঁর সঙ্গীরাও একই কথা বলেছেন। যাওয়ার সময় বিরিয়ানির ছ’টি পার্সেলও নিয়ে যান।’’ 
জানা গিয়েছে, আগে কলকাতায় বসে এই দোকানের বিরিয়ানি চেখে দেখেছিলেন ক্রেগ। তখন থেকেই ব্যারাকপুরে এই দোকানে বসে বিরিয়ানি খাওয়ার ইচ্ছা ছিল তাঁর।
ঘণ্টাদেড়েক পর কনভয় ছেড়ে টোটোয় চেপেই গেলেন ব্যারাকপুর ক্যান্টনমেন্ট এলাকার রিভারসাইড রোডের ফ্ল্যাগ স্টাফ হাউস তথা গভর্নর হাউসে। সেখানে বেশ কিছুক্ষণ কাটিয়ে পৌনে ৫টা নাগাদ কলকাতার উদ্দেশ্যে রওনা হন ক্রেগ। এবার অবশ্য কনভয়েই!